AaB fik hvad de kom efter, da Morten Wieghorst og co. spillede 0-0 mod AGF på Ceres Park i Superligaens sidste spillerunde af grundspillet. AaB er dermed klar til mesterskabsslutspillet, mens AGF ender i pulje 1.

AGF og AaB havde sat hinanden stævne i 26. spillerunde. Her skulle aalborgenserne blot bruge ét point på at spille sig i mesterskabsslutspillet, mens AGF kæmpede for point inden kampene i nedrykningsspillet.

I løbet af det første kvarter var AGF’erne tættest på, da et indlæg fra Casper Højer var tæt på at finde vej til Martin Pusic ved forreste stolpe.

Efter lidt mere end en halv times spil levede AaB atter livet farligt, men grundet AGF’s uskarphed og gode indgreb af Jacob Rinne slap gæsterne med skrækken.

To minutter inden pausen kom Rasmus Würtz i bogen, og på det efterfølgende frispark måtte Jacob Rinne igen på arbejde på forsøget af Tobias Sana. Første halvleg endte dog uden mål.

Efter pausen var Kasper Kusk tæt på at luske sig frem til en chance på bagerste stolpe, men kantspilleren kom en postgang for sent og missede akkurat indlægget i en ellers umarkeret position.

Ind- og udskiftningerne begynde at finde sted midtvejs i anden halvleg, og det påvirkede tempoet, hvor det ikke var svært at se, at begge hold sagtens kunne leve med 0-0.

Det endte også uden mål på Ceres Park, og Morten Wieghorst og AaB er dermed klar til kampene i mesterskabsslutspillet, efter aalborgenserne slutter på femtepladsen i grundspillet.

David Nielsen og AGF slutter på tiendepladsen i tabellen, og skal derfor spille i pulje i nedrykningsspillet sammen med Hobro, Silkeborg og FC Helsingør.

KØB BILLETTER TIL AGF's KOMMENDE HJEMMEKAMPE HER!